laion/Wikipedia-Exotic huggingface dataset:
יחסי טרינידד וטובגו – יפן

יחסי טרינידד וטובגו–יפן הם היחסים הדיפלומטיים בין הרפובליקה של טרינידד וטובגו לבין יפן. שתי המדינות כוננו יחסים דיפלומטיים רשמיים במאי 1964, כשנתיים לאחר עצמאותה של טרינידד וטובגו. בין השנים 1974–1975 היחסים הדיפלומטיים בין שתי המדינות היו חמים ולבביים. ראש ממשלת טרינידד וטובגו, אריק ויליאמס, ערך מספר ביקורים רשמיים ביפן באותה תקופה. בשנת 1979 יפן פתחה את שגרירותה בפורט אוף ספיין, בירת טרינידד וטובגו. בשנת 2014, ראש ממשלת יפן, שינזו אבה, תכנן לערוך ביקור רשמי בטרינידד וטובגו כחלק מהביקור הרחב שלו בקהילייה הקריבית. ב-27 ביולי באותה השנה, אבה קיים ביקור רשמי עם ראש ממשלת טרינידד וטובגו, קמלה פרסד ביססר. אבה הצהיר כי היה לו הכבוד לערוך ביקור זה במלאת 50 שנה לכינון היחסים הדיפלומטיים בין שתי המדינות. אבה הביע גם את כוונותיו להעמיק את היחסים הדיפלומטיים בין המדינות באמצעות חתימת הסכמים דו-צדדיים. ראש ממשלת טרינידד וטובגו בירך את אבה על ביקורו בטרינידד וטובגו. בשנת 2014, שוויו של הייצוא היפני הסתכם ב-21.84 מיליארד ין (177.2 מיליון דולר) וכלל בעיקר מכוניות, מוצרי חשמל וגומי. באותה השנה, שוויו של הייבוא היפני מטרינידד וטובגו הסתכם ב-11.28 מיליארד ין (91.5 מיליון דולר) וכלל בעיקר גז טבעי וקקאו. בשנת 2001 חגגו בטרינידד וטובגו את "שבוע יפן" לציון 30 שנה לכינון היחסים הדיפלומטיים בין המדינות. טרינידד וטובגו אינה מיוצגת ביפן הן בדרג השגרירות והן בדרג הקונסולרי. טרינידד וטובגו האמינה את שגרירותה שבניו דלהי, בירת הודו הסמוכה, על יפן. יפן מיוצגת בטרינידד וטובגו בדרג השגרירות באמצעות שגרירות רשמית בפורט אוף ספיין, בירת המדינה. מדיה וקבצים בנושא יחסי טרינידד וטובגו – יפן בוויקישיתוף Japan-Trinidad and Tobago Relations, אתר משרד החוץ היפני (באנגלית) Prime Minister Abe’s Visit to Trinidad and Tobago, אתר משרד החוץ היפני (באנגלית) Japan-Trinidad and Tobago Summit Meeting, אתר משרד החוץ היפני (באנגלית) EMBASSY OF JAPAN IN PORT-OF-SPAIN, TRINIDAD AND TOBAGO, EmbassyPages (באנגלית)
שי פרל

שי פרל (נולדה ב-1 במרץ 1997) היא כדורגלנית ישראלית, המשחקת כבלמית בקבוצת SC Sand מהבונדסליגה השנייה ובנבחרת ישראל. פרל נולדה בפתח תקווה, בת שנייה להוריה איריס ועמית. אביה היה שחקן כדורגל בצעירותו בקבוצת הפועל פתח תקווה תחת הדרכתו של אברהם גרנט. בגיל צעיר נחשפה למשחק הכדורגל ושיחקה במגרש השכונתי. בגיל 11 התחילה להתאמן עם קבוצת בנים בהפועל פתח תקווה ולאחר שנה עברה לקבוצת הנערות של הפועל עירוני פתח תקווה וזכתה איתה באליפות וגביע המדינה לנערות. עוד לפני גיל 15 הצטרפה לקבוצה הבוגרת ובעונת 2012/2013 נבחרה לתגלית העונה בליגת נשים ראשונה. בשנת 2013 התקבלה לאקדמיה לכדורגל לבנות במכון וינגייט לתקופה של שנתיים. בשנה זו שיחקה גם במדי אס"א תל אביב במסגרת מוקדמות ליגת האלופות. ב-2016 שיחקה במדי מ.כ רמת השרון במסגרת מוקדמות ליגת האלופות. בשנה זו נפצעה במהלך משחק אימון ובעקבות הפציעה הושבתה לתקופה ארוכה. שיחקה בשנים אלו בהפועל פתח תקווה, רמת השרון והפועל רעננה בליגת העל ובשנת 2018 חזרה לפתח תקווה ושיחקה איתה בליגה הלאומית. בעונת 2019/2020 חזרה לליגת העל והייתה חלק מסגל רמת השרון שזכתה באליפות. פרל שיחקה בנבחרת הנשים עד גיל 17 החל מ-2012 ורשמה בה 11 הופעות. בנבחרת הנשים עד גיל 19 רשמה 16 הופעות. בסיום התקופה באקדמיה בשנת 2015 הובילה כקפטנית את נבחרת ישראל עד גיל 19 באליפות אירופה בכדורגל נשים עד גיל 19 שהתקיימה בישראל. את הופעת הבכורה שלה בנבחרת הבוגרת ערכה ב-2014 נגד נבחרת שווייץ ורשמה 10 הופעות במדים הלאומיים. אליפות המדינה: 2019/2020 תגלית העונה בעונת 2012/2013 בליגת נשים ראשונה. שי פרל, באתר Soccerdonna (בגרמנית) שי פרל, באתר Soccerway שי פרל, באתר WorldFootball.net שי פרל, באתר FootballDatabase.eu פרופיל באתר ההתאחדות לכדורגל בישראל דניאל עיני, רוצה להיות אלופה, באתר דאבל פס של ערוץ הספורט, 28 במאי 2012 ראיון אישי: שי פרל, באתר ההתאחדות לכדורגל בישראל, 31 ביולי 2013 צפו: זהבי, סיני, טועמה ושי פרל נגד גזענות, באתר ONE‏, 13 באוקטובר 2014 יורו נשים בחדשות הספורט - שי פרל, סרטון באתר יוטיוב, 25 ביוני 2015 לירון שרון, ‏רמי גרשון, הגרסה הנשית: הקפטנית שלנו ביורו, באתר ONE‏, 7 ביולי 2015 אורי קידר, קפטנית הנבחרת נגד הסטיגמה לכדורגל הנשים, באתר mynet‏ פתח תקווה, 9 ביולי 2015 זאב גולדשמיט, נבחרת הנערות התארחה אצל הנשיא: "מרגש", באתר ynet, 14 ביולי 2015 לימור שפיגל, חלוצות כחול-לבן, באתר ישראל היום, 15 ביולי 2015 מעריב לנוער, ‏ליגת האלופות, באתר ‏מאקו‏, 15 ביולי 2015 זאב גולדשמיט, "כדורגל מיועד גם לנשים, שיידעו שאנחנו קיימות", באתר ynet, 22 ביולי 2015 הלביאות של פתח תקווה
האראלד לאנדר

האראלד אלפרד ברנהרדט סטבנסבורג לאנדר (בדנית: Harald Alfred Bernhardt Stevnsborg Lander;‏ 25 בפברואר 1905 – 14 בספטמבר 1971) היה רקדן וכוריאוגרף דני ומנהל אמנותי של הבלט המלכותי הדני. לאנדר נולד בקופנהגן. הוא החל כרקדן, למד אצל מנהל הבלט מיכאיל פוקין בשנים 1926–1927, ורקד תפקידי סולו שונים עד לפרישתו בשנת 1945. בתקופת כהונתו כמנהל אמנותי ומנהל בלט של הבלט המלכותי הדני, מ-1932 עד 1951, העשיר לאנדר את רפרטואר הלהקה בהפקות של יצירות המופת האיקוניות של פוקין ובהפקות מחודשות של יצירות בורנונביל. לאנדר נישא שלוש פעמים, בראשונה למרגוט לאנדר (1930–1950), אחר לטוני לאנדר (1965– ) ולבסוף לליזה לאנדר. הכוריאוגרפיה המפורסמת ביותר שלו, "אטיודים", שפרסמה את שמו בעולם, נחשבת למחווה להכשרה לבלט קלאסי. "אטיודים" הוא בלט במערכה אחת, שנפתח בבתרגילי בלט מסורתיים ליד המוט ומסתיים בביצועי ראווה מרהיבים. לאנדר התמנה למנהל הבלט של האופרה של פריז בשנת 1953 ובשנת 1964 פתח סטודיו משלו בפריז. ממשלות דנמרק, בלגיה וצרפת העניקו לו אותות כבוד על תרומותיו לבלט. לאנדר חזר לקופנהגן זמן קצר לפני מותו ב-1971. האראלד לאנדר, באתר "Find a Grave" (באנגלית) האראלד לאנדר, באתר אנציקלופדיה בריטניקה (באנגלית) Harald Lander אנציקלופדיה בריטניקה, האראלד לאנדר אנציקלופדיה בריטניקה, לאנדר Harald Lander ארכיב חינוך, "כוריאוגרפים/האראלד לאנדר"
Chromatica I

"Chromatica I" (בעברית: "כרומטיקה I") הוא קטע כלי של הזמרת-יוצרת האמריקאית ליידי גאגא, מתוך אלבום האולפן השישי שלה, Chromatica. קטע הכלי יצא לאור ב-29 במאי 2020, על ידי חברת התקליטים אינטרסקופ רקורדס, ביחד עם שאר שירי האלבום. השיר הגיע למקום ה-25 במצעד השירים מתחת להוט 100. קטע הכלי נכתב על ידי ליידי גאגא ומורגן קיבי והופק על ידי גאגא, ביחד עם וייט סי. כמו כן, הוא קטע הכלי הראשון באלבום מתוך שלושה, ואחריו "Chromatica II" ו-"Chromatica III". גם שני קטעי הכלי הנוספים נכתבו והופקו על ידי גאגא וסי, ביחד עם פזמונאים שונים. קולות הרקע בקטע הכלי בוצעו על ידי ליידי גאגא בלבד, בדומה לקולות הרקע שבוצעו על ידה בקטעי הכלי הנוספים. האודיו הרשמי של השיר הועלה לערוץ היוטיוב של ליידי גאגא ב-29 במאי 2020, ביחד עם שאר שירי האלבום. האודיו מציג בתוכו את עטיפת האלבום בו הוא נכלל. האודיו זכה להצלחה רבה, כאשר צבר למעלה מ-3 מיליון צפיות. אודיו נוסף של השיר, צבר בשעות בודדות למעלה ממיליון צפיות. בסמוך לצאתו, עלה קטע הכלי לרשת הזרמת המדיה ספוטיפיי, וצבר למעלה מ-13 מיליון השמעות. סרטון השיר "Chromatica I" באתר יוטיוב Lady Gaga – Chromatica II (באנגלית), נבדק ב-2020-06-08 Lady Gaga, Billboard Lady Gaga – Chromatica I (באנגלית), נבדק ב-2020-06-08 Lady Gaga – Chromatica III (באנגלית), נבדק ב-2020-06-08 Lady Gaga - Chromatica I (Audio) Chromatica, YouTube Today's Most Viewed Music Videos on YouTube, kworb.net Chromatica I - Audio Chromatica, נבדק ב-2020-06-08
למונד מארי

למונד מוריס מארי (באנגלית: Lamond Maurice Murray; נולד ב-20 באפריל 1973) הוא כדורסלן עבר אמריקאי, אשר שיחק באופן פעיל בין השנים 1994–2012. ב-12 עונותיו הראשונות בקריירה שיחק בליגת ה-NBA, וממוצעיו הכוללים לאורך התקופה הם 11.3 נקודות, 4.1 ריבאונדים ו-1.3 אסיסטים למשחק. בן דודו של כדורסלן העבר טרייסי מארי, אשר שיחק ב-NBA בין השנים 1992–2003. מארי נולד בעיר פסדינה שבקליפורניה, ובין השנים 1991–1994 למד באוניברסיטת קליפורניה. בעונת 1992/1993 הוביל את קבוצת הכדורסל של האוניברסיטה, לצד ג'ייסון קיד, לשלב שמינית גמר טורניר אליפות המכללות (NCAA Sweet Sixteen), לראשונה מזה 33 שנים. בעונה העוקבת הוליך את כל קלעי מחוז Pac-10 עם ממוצע של 24.3 נקודות למשחק, אולם קבוצתו הפסידה כבר במשחק הראשון של טורניר המכללות. בסיום אותה עונה עזב את האוניברסיטה, לאחר 3 שנים בלבד, לטובת התמודדות לבחירה בדראפט ה-NBA. בדראפט ה-NBA‏ 1994 נבחר מארי בבחירה השביעית, על ידי לוס אנג'לס קליפרס. בעונתו הראשונה ב-NBA היה הקלעי השני של קבוצתו (אחרי לוי ואט), עם 14.2 נקודות בממוצע למשחק, אך הקליפרס סיימו עם מאזן הניצחונות הגרוע ביותר בליגה; 17–65. ב-4 העונות הבאות שימש לסירוגין כשחקן חמישייה וכשחקן ספסל, ולאורך התקופה תרם 10.8 נקודות ו-4.1 ריבאונדים בממוצע למשחק. באוגוסט 1999, לאחר 5 עונות עם הקליפרס, הועבר בטרייד לקליבלנד קאבלירס תמורת דרק אנדרסון וג'וני ניומן. ב-3 עונותיו בקליבלנד היה אחד השחקנים הבולטים של הקבוצה, ורשם ממוצעים כוללים של 15.0 נקודות ו-5.1 ריבאונדים למשחק. ב-2 בינואר 2002 קלע שיא קריירה של 40 נקודות בניצחון הקאבלירס מול גולדן סטייט ווריורס. לקראת עונת 2002/2003 הועבר בטרייד לטורונטו ראפטורס, אולם באחד ממשחקי קדם-העונה נפצע בכף רגלו ונאלץ להחמיץ את העונה כולה. בשתי העונות הבאות שימש בטורונטו כשחקן ספסל, וקלע 6.0 נקודות בממוצע למשחק בלבד. בספטמבר 2005 חתם על חוזה בניו ג'רזי נטס. בפלייאוף 2006 סייע לנטס להעפיל לחצי גמר האזור המזרחי, כמחליפו מהספסל של ריצ'רד ג'פרסון. בין השנים 2007–2012 שיחק עבור הקבוצות גואנגדונג סאות'רן טייגרס מהליגה הסינית, "לונג ביץ' ברייקרס" ו"לוס אנג'לס סלאם" מליגת ה-ABA החדשה, "לוס אנג'לס לייטנינג" מליגת ה-IBL ו"אל-מוחארק" מהליגה הבחריינית. פרופיל, באתר Basketball-Reference פרופיל, באתר Sports-Reference פרופיל, באתר eurobasket פרופיל, באתר ליגת ה-NBA הסטטיסטיקות של מארי בליגת ה-NBA, באתר basketball-reference.com הסטטיסטיקות של מארי בליגת המכללות, באתר sports-reference.com רשימת הנבחרים בדראפט 1994, באתר basketball-reference.com מארי נשלח בטרייד לקליבלנד, באתר Associated Press,‏ 5 באוגוסט 1999 סטטיסטיקות המשחק בין הקאבלירס לווריורס, באתר basketball-reference.com מארי נשלח בטרייד לטורונטו, באתר לוס אנג'לס טיימס, 26 בספטמבר 2002 עונת 2002/2003: פציעות עוצרות את התקוות הגבוהות, באתר הראפטורס, 4 במאי 2004 מארי חותם על חוזה בניו ג'רזי, באתר netsdaily.com,‏ 7 בספטמבר 2005 אודות המייסד למונד מארי, באתר realruninternational.com
גוסטב סקושגורד

גוסטב קספר אורם סקושגורד (בשוודית: Gustaf Caspar Orm Skarsgård; נולד ב-12 בנובמבר 1980) הוא שחקן קולנוע וטלוויזיה שוודי. מחוץ לסקנדינביה ידוע בעיקר בזכות תפקידו בתור פלוקי בסדרת הטלוויזיה "ויקינגים" של ערוץ ההיסטוריה, וכן ובשל תפקידו כקארל סטרנד בעונה השנייה של הסדרה "וסטוורלד" ברשת HBO. גוסטב סקושגורד נולד בסטוקהולם, שוודיה. אביו הוא השחקן השוודי סטלן סקושגורד. יש לו חמישה אחים: אלכסנדר, סם, ביל, אייה וואלטר, ושני אחים למחצה, אוסיאן וקולבארן, מאשתו השנייה של אביו, מייגן אוורט. אלכסנדר, ביל וולטר גם הם שחקנים. סנדקו הוא פיטר סטורמייר. בשנת 1989, כילד בן תשע, שיחק גוסטב סקושגורד בסרט הקצר פרימה בלרינה. לאחר שלמד בתיכון לאומנויות בסטוקהולם בין השנים 1999–2003, הצטרף סקושגורד לתיאטרון המלכותי הדרמטי. הוא שיחק בכמה מיצירותיו של שייקספיר, צ'כוב וסודרברג הן בתיאטרון הדרמטי המלכותי והן בתיאטרון העיר סטוקהולם . בשנת 2003 הופיע בסרט רשע ובשנת 2008 בסרט פטריק. היה מועמד לפרס גולדבאג על שני תפקידיו כשחקן המשנה הטוב ביותר וכשחקן הראשי הטוב ביותר. לבסוף, זכה פרס השחקן הראשי הטוב ביותר על תפקידו בסרט ילדי פרברים (Kidz in da Hood, בשוודית Förortsungar). בשנת 2012 הצטרף סקושגורד לסדרת הטלוויזיה הוויקינגים של ערוץ ההיסטוריה בתפקיד פלוקי, בונה האוניה. גוסטב סקושגורד היה במערכת יחסים ארוכה עם השחקנית חנה אלסטרם משנת 1999 עד 2005. כיום חי בזוגיות עם קרוליין Sjöström. בתם של השניים נולדה בנובמבר 2020. סקושגורד זכה בפרס גולדבאג לשחקן ראשי עבור הסרט ילדי פרברים בשנת 2007. באותה שנה זכה גם בפרס ה-Shooting Stars Award של האקדמיה האירופית לקולנוע. מדיה וקבצים בנושא גוסטב סקושגורד בוויקישיתוף גוסטב סקושגורד, במסד הנתונים הקולנועיים IMDb (באנגלית) גוסטב סקושגורד, באתר AllMovie (באנגלית) גוסטב סקושגורד, באתר Rotten Tomatoes (באנגלית) גוסטב סקושגורד, באתר Metacritic (באנגלית) גוסטב סקושגורד, במסד הנתונים הקולנועיים KinoPoisk (ברוסית) גוסטב סקושגורד, באתר MusicBrainz (באנגלית) גוסטב סקושגורד בקפיצה הגדולה Abramovitch, Seth (24 באוגוסט 2012). "Stellan Skarsgard, 61, Welcomes Baby Number 8". The Hollywood Reporter. נבדק ב-21 בספטמבר 2012. {{cite web}}: (עזרה) "Dramatens arkiv Rollboken Gustaf Skarsgård" (בשוודית). נבדק ב-13 באפריל 2018. {{cite web}}: (עזרה) "Stockholms stadsteater Arkiv Medverkande" (בשוודית). נבדק ב-13 באפריל 2018. {{cite web}}: (עזרה) "Gustaf Skarsgård är Guldbaggarnas herre". Expressen (בשוודית). נבדק ב-24 במרץ 2017. {{cite web}}: (עזרה) "Comic-Con: George Blagden and Gustaf Skarsgard Talk VIKINGS, Favorite Moments from Season 1, and Tease Season 2". Collider. 21 ביולי 2013. נבדק ב-24 במרץ 2017. {{cite web}}: (עזרה) "Gustaf Skarsgård är Guldbaggarnas herre". aftonbladet (בשוודית). נבדק ב-3 באפריל 2018. {{cite web}}: (עזרה) "Gustaf Skarsgård är Guldbaggarnas herre". Hänt (בשוודית). אורכב מ-המקור ב-2018-06-13. נבדק ב-3 באפריל 2018. {{cite web}}: (עזרה) "Floki (Gustaf Skarsgard)". Vikings. אורכב מ-המקור ב-18 בספטמבר 2016. נבדק ב-9 במאי 2016. {{cite web}}: (עזרה) Weir, Peter (21 בינואר 2011), The Way Back, נבדק ב-9 במאי 2016 {{citation}}: (עזרה) Mitchell, Wendy (28 במרץ 2018). "Jesper Ganslandt to direct story of imprisoned Swedish journalists for SF Studios". Screen Daily. נבדק ב-8 בדצמבר 2019. {{cite web}}: (עזרה)
הגביע הרוסי ברוגבי

הגביע הרוסי ברוגבי (ברוסית: Кубок России по регби) הוא תחרות שנתית למועדוני רוגבי רוסיים, המאורגן על ידי מנהלת ליגת העל ברוגבי. בטורניר משתתפים מועדוני רוגבי מקצועניים וחובבנים. מאז 2014 מחזיקת הגביע ואלופת רוסיה מהעונה החולפת מתמודדות בטורניר הסופרקאפ הרוסי ברוגבי. פורמט הגביע בשנת 2016 עבר שינויים משמעותיים. לראשונה קבוצות חובבניות השתתפו בטורניר. מועדונים מכל שלוש הליגות של מערכת הרוגבי הרוסית: ליגת העל, ליגת המשנה והליגה הפדרלית, הורשו להשתתף בתחרות. בסך הכל - 34 מועדונים. מועדונים חובבנים מהליגה הפדרלית מתחילים את השתתפותם מהסיבוב הראשון, מועדוני ליגת העל בשלב שמינית גמר הגביע. בעקבות הכנות הנבחרת הלאומית לגביע אירופה, גמר הגביע הרוסי 2008 נדחה לאביב 2009 ובסופו של דבר בשנת 2009, הגביע לא שוחק. בשנת 2012 בוטל גביע רוסיה, מכיוון שרק ארבע קבוצות הגישו בקשה להשתתף. בשנת 2019 הגביע הרוסי שוחק פעמיים - לשנת 2018 ו-2019. אתר האינטרנט הרשמי של ליגת העל הרוסית ברוגבי פדרציית הרוגבי של רוסיה סטטיסטיקות של אליפויות ברית המועצות ורוסיה Обесцененный кубок "Кубок России по регби в 2012 году разыгран не будет". אורכב מ-המקור ב-2014-02-12. נבדק ב-2014-09-23.
בלאקרוק

בלאקרוק בע"מ (באנגלית: BlackRock, Inc.) הוא בית השקעות אמריקאי רב-לאומי, שמטהו נמצא בעיר ניו יורק, ומנהל הנכסים הגדול בעולם. נכון לסוף יולי 2022, מנהלת בלאקרוק נכסים בשווי של כ-10 טריליון דולר. בלאקרוק מפעילה כ-70 משרדים ב-30 מדינות. התאגיד הוקם בשנת 1988 כחברה לניהול סיכונים וכגוף מוסדי לניהול נכסים להכנסה קבועה. בלאקרוק נוסדה ב-1988 על ידי לארי פינק, רוברט ס. קפיטו (אנ'), סוזן וגנר (אנ'), ברברה נוביק, בן גולוב, הו פרטר, ראלף שולסטיין וקייט אנדרסון על מנת לספק ללקוחות מוסדיים שירותי ניהול נכסים מהיבטי ניהול סיכונים. פינק, קפיטו, גולוב ונוביק עבדו יחדיו בבנק ההשקעות פירסט בוסטון ובו פינק וצוותו פעלו בשוק ניירות ערך מגובי משכנתאות. בתקופה זו איבד פינק בהשקעות בפירסט בוסטון כ-100 מיליון דולר, וניסיון זה הוביל אותו לפתח גישה חדשה לניהול סיכונים. פינק שזכה לאמונו של פטה פרטסון מקבוצת בלאקסטון, זכה למימון ראשוני מהקבוצה, ותוך מספר חודשים העסק החדש הפך רווחי. ב-1989 ניהלה הקבוצה כ-2.7 מיליארד דולר. ב-1992 אמצה את השם בלאקרוק. ביוני 1994 הונפקה לראשונה ונמכרה לבנק PNC תמורת 240 מיליון דולר. ב-1999 הונפקה לציבור. פרק זה לוקה בחסר. אנא תרמו לוויקיפדיה והשלימו אותו. לארי פינק - מייסד, יושב-ראש (יו"ר), מנכ"ל רוברט ס. קפיטו (אנ') - מייסד, נשיא סוזן וגנר (אנ') - מייסדת, חברת הנהלה פיליפ הילדרברנד (אנ') - סגן יו"ר ענת לוין - מנכ"לית בלאקרוק ישראל מדיה וקבצים בנושא בלאקרוק בוויקישיתוף אתר האינטרנט הרשמי של בלאקרוק (באנגלית) בלאקרוק, ברשת החברתית פייסבוק בלאקרוק, ברשת החברתית אקס (טוויטר) בלאקרוק, ברשת החברתית אינסטגרם בלאקרוק, סרטונים בערוץ היוטיוב מידע עסקי על חברת בלאקרוק באתרים Yahoo! Finance • MarketWatch • CNN Money • Bloomberg Business (באנגלית) בלאקרוק, בגוגל פיננסים בלאקרוק, באתר Crunchbase (באנגלית) בלאקרוק, באתר EDGAR של הודעות ל-SEC (באנגלית) סרי, ידיה בקטאוואטסלם, לא סתם מנהל אג"ח, באתר הארץ, 21 באפריל 2008 אקונומיסט, הכירו את בלאקרוק: "החברה שאי אפשר לעשות שום עסקה בלי לעבור דרכה", באתר TheMarker‏, 11 בדצמבר 2013 בועז בן־נון, בלאקרוק מנהלת 800 מיליארד דולר בקרנות נאמנות, אך ללא ביצועים מרשימים, באתר כלכליסט, 18 בדצמבר 2014 קים לגזיאל, מייסד בלאקרוק: מנכ"לים שרוצים שנשקיע בהם צריכים להפסיק לזהם, באתר TheMarker‏, 26 בינואר 2021 About BlackRock, BlackRock (באנגלית) ערך זה הוא קצרמר בנושא כלכלה. אתם מוזמנים לתרום לוויקיפדיה ולהרחיב אותו.
טיסה 34 של בריטיש איירווייז

טיסה 34 של בריטיש איירווייז הייתה טיסת נוסעים מסחרית שנועדה לטוס ב-22 בדצמבר 2013 בטיסת לילה מנמל התעופה הבינלאומי או. אר. טאמבו ביוהנסבורג שבדרום אפריקה אל נמל התעופה הית'רו בלונדון שבבריטניה. בדרכו אל מסלול הטיסה פגעה כנף המטוס שהוביל את הטיסה, מדגם בואינג 747, בבניין על הקרקע. ארבעה אנשים שהיו בבניין נפצעו. הנזק שנגרם למטוס עקב ההתנגשות הביא להוצאתו משירות. הטרמינלים בנמל התעופה או. אר. טאמבו ממוקמים בצדו המערבי של הנמל ורחבות החניה למטוסים צמודות אליהם ממזרח. ממזרח לטרמינלים ולרחבות החניה ממוקמים ממערב למזרח שני מסלולי הסעה ושני מסלולי טיסה מקבילים: מסלול ההסעה B (בראבו), מסלול ההסעה A (אלפא), מסלול הטיסה 03/21L ומסלול הטיסה 03/21R. המטוס שהוביל את הטיסה היה מדגם בואינג 436–747. הוא נכנס לשירות במאי 1990. לזכות קברניט המטוס נרשמו 20,050 שעות טיסה, מהן 12,500 שעות במטוסי 747. לזכות טייס המשנה נרשמו 5,700 שעות טיסה, מהן 1,400 שעות במטוסי 747. על סיפון המטוס היו 185 נוסעים ו-17 אנשי צוות. המטוס נועד לנוע דרומה מרחבת החניה הראשית של הנמל אל קצהו הדרומי של מסלול 03L. טייסי המטוס קיימו תדריך לפני טיסה שכלל הסעה על מסלול אלפא לקצהו של מסלול 03L. המטוס נדחף לאחור מהשער לאחר השעה 22:30 לפי השעון המקומי. בקר הקרקע הורה לטייסיו להסיע על מסלול בראבו ולא אלפא ולעצור בקצהו. טייס המשנה, שנהג במטוס, סבר שמסלול בראבו יוביל אותו ישירות אל קצהו של מסלול הטיסה. למעשה מסלול בראבו התפצל בהמשכו לשתי זרועות - המשך ישר לזרוע דרומית (מסלול שנקרא מייק) ופיצול שמאלה עד למיזוג עם מסלול אלפא בסמוך לקצה הדרומי של מסלול 03L. צוות הטיסה לא הכיר את תוואי המסלול, החמיץ את הפנייה שמאלה והמשיך להסיע את המטוס דרומה על מסלול מייק. הדבר אירע גם משום שנורות ירוקות במרכז המסלול לא דלקו וגם השילוט המואר המפנה לזרוע לשמאל לא פעל. טייס המשנה הבחין שהמסלול הופך צר יותר. בקר הקרקע הבחין באמצעות מכ"ם הקרקע שלו במיקומו השגוי של המטוס ופקד עליו לעצור. לפני שהספיקו הטייסים לעצור את המטוס, בשעה 22:43, פגעה כנפו הימנית במבנה בן שתי קומות שניצב ממערב למסלול מייק. הכנף חדרה לתוך הקומה העליונה של המבנה. כתוצאה מכך נפצעו קל ארבעה עובדים שנמצאו בתוך הבניין. המטוס עצר. דלק החל לדלוף ממכל דלק בכנף הפגועה. כעבור שעה, לאחר שהדליפה טופלה ונעצרה, הורשו נוסעי המטוס לרדת ממנו דרך הדלת האחורית משמאל. התאונה נחקרה על ידי רשות התעופה האזרחית של דרום אפריקה. חוקרי התאונה קבעו שהיא התרחשה עקב אבדן התמצאות על הקרקע על ידי צוות הטייסים, שהביאה להחמצת הפנייה שמאלה והמשך ההסעה דרומה על מסלול מייק. תרמה לטעות העובדה שהטייסים לא קיימו תדריך לפני טיסה לגבי הסעה על מסלול בראבו ולא התייחסו למבנהו בתרשים שהיה בידם. כמו כן תרמה לתאונה העובדה שאורות המסלול ושלטי ההכוונה המוארים לא פעלו. בתאונה נגרם נזק משמעותי לכנף הימנית של המטוס מעבר למנוע מס' 4. בעקבות זאת החליטה חברת בריטיש איירווייז לא לתקן את המטוס ולהוציאו משירות. תיאור התאונה, כולל תרשים המסלולים, באתר Aviation Safety Network דו"ח חקירת התאונה AFP ו-ynet, מטוס התנגש בבניין: "הטייס טעה במסלול", באתר ynet, 23 בדצמבר 2013
הסופרקאפ הרוסי ברוגבי

הסופר קאפ הרוסי (ברוסית: Суперкубок России по регби) הוא טורניר רוגבי רשמי בו משתתפת האלופה ומחזיקת גביע המדינה. טורניר הסופרקאפ הוא משחק בין האלופה הנוכחית של רוסיה ומחזיקת גביע המדינה. אם קבוצה אחת זכתה ב"דאבל", לאחר שניצחה בשני הטורנירים, בגמר הגביע מתמודדת מולה פיינליסטית הגביע. מתחילה, משחק הסופרקאפ היה משחק המציין את תחילת העונה החדשה ברוסיה. מאוחר יותר, מסיבות כלכליות, המשחק שולב באליפות: כך למשל, משחק 2016 בין סלבה לקרסני יאר שוחק במוסקבה שבוע לפני מפגשם במשחק הפרמייר ליג בעוד בשנת 2017 שוחק המשחק בקרסנויארסק כחלק מהסיבוב הבא בליגת העל, כאשר יניסיי-STM אירחה את קובאן. מארגני המשחק תכננו לשנות את מתכונת הטורניר החל משנת 2018, אך בשנת 2018 המשחק לא התקיים וגם בעונה שאחריו. "«Енисей-СТМ» и «Кубань» разыграют Суперкубок-2017". Регбийная Премьер-лига (ברוסית). נבדק ב-2018-12-14.(הקישור אינו פעיל) "«Красный Яр» — обладатель Суперкубка России!". Регбийная Премьер-лига (ברוסית). נבדק ב-2018-12-14.(הקישור אינו פעיל) "Септа-трик Симпликевича принёс «Енисею-СТМ» Суперкубок". Регбийная Премьер-лига (ברוסית). אורכב מ-המקור ב-2017-08-12. נבדק ב-2018-12-14.
הסופר קאפ הרוסי

האם התכוונתם ל... הסופר קאפ הרוסי בכדורעף הסופרקאפ הרוסי בכדוריד גברים הסופר קאפ הרוסי בכדוריד נשים הסופרקאפ הרוסי ברוגבי הסופר קאפ הרוסי בכדורגל הסופר קאפ של הליגה המאוחדת של VTB הסופר קאפ הרוסי בכדורסל נשים הסופר קאפ הרוסי בקטרגל הסופר קאפ הרוסי בכדורגל חופים הסופר קאפ הרוסי בבנדי
Alma Caribeña

Alma Caribeña (בעברית: נשמה קריבית) (נכתב גם כ-Alma Caribeña ~ Caribbean Soul) הוא אלבומה ה-9 ואלבומה השלישי בספרדית של הזמרת גלוריה אסטפן, אשר יצא ב-23 במאי 2000 על ידי אפיק רקורדס. האלבום זיכה את אסטפן בפרס הגראמי השלישי שלה בקטגוריית: "האלבום הטרופי המסורתי הטוב ביותר". בנוסף הקליפ לשיר “No Me Dejes de Querer” זיכה את אסטפן ואת בעלה אשר ביים את הקליפ בפרס גראמי לטיני בקטגוריית "הקליפ הטוב ביותר". בנוסף האלבום גם זכה בפרס בילבורד לטיני בקטגוריית "האלבום הטרופי/סלסה הטוב ביותר". האלבום מכר מיליון וחצי עותקים בכל העולם. בארצות הברית מכר כשליש מהם ובכך היה זכאי למעמד אלבום זהב. גם בספרד האלבום זכה להצלחה כאשר הגיע למעמד פלטינה כפולה ובארגנטינה ששם הגיע למעמד פלטינה. במצעד האלבומים הלטיני של בילבורד האלבום דורג במקום הראשון. מידע על האלבום Alma Caribeña באתר MusicBrainz מידע על האלבום Alma Caribeña באתר AllMusic האלבום Alma Caribeña באתר Discogs אמיליו אסטפן, רוברט בלדס, ג'ורג' נוריאגה, רנדול אם. ברלואו, רנה אל. טולדו
קרחון פיירצ'יילד

קרחון פיירצ'יילד (באנגלית: Fairchild Glacier) הוא קרחון בשטח הפארק הלאומי אולימפיק, במחוז קלאלאם, במדינת וושינגטון שבארצות הברית. הקרחון ממוקם על הר פיירצ'יילד, והר קארי, ברכס הרי אולימפיק. הקרחון נמצא 480 מטרים צפונית-מזרחית מקרחון קארי. מוצאו של הקרחון בגובה של 2,000 מטרים מעל פני הים. הקרחון זורם לכיוון צפון-מזרח. גובהו הממוצע של הקרחון 1,857 מטרים מעל פני הים. בדומה לשאר הקרחונים ברכס הרי אולימפיק, בשל התחממות כדור הארץ, הקרחון נסוג באופן משמעותי. הקרחון, וכן הר פיירצ'יילד הסמוך, נקראים על שם הטייס ויליאם ר. פיירצדיילד (William R. Fairchild), אשר ערך מאות טיסות צילום, וסייע לחוקרי האזור. Glaciers and Climate Change באתר הפארקים הלאומיים של ארצות הברית • Olympic Mountain Rescue, Olympic Mountains: A Climbing Guide, P 158 • J.L. Riedel, Steve Wilson, William Baccus, Michael Larrabee, T.J. Fudge, Andrew Fountain, Glacier status and contribution to streamflow in the Olympic Mountains, Washington, USA, Journal of Glaciology, Volume 61, Issue 225, 2015, pp. 8-16, DOI: https://doi.org/10.3189/2015JoG14J138 קרחון פיירצ'יילד באתר הסקר הגאולוגי של ארצות הברית מפה טופוגרפית של קרחון פיירצ'יילד מפת אזור קרחון פיירצ'יילד תצלומים היסטוריים של קרחון פיירצ'יילד (אורכב 19.07.2020 בארכיון Wayback Machine) קרחון פיירצ'יילד באתר mindat מסלולי הליכה באזור קרחון פיירצ'יילד מידע גאוגרפי והיסטורי נסיגת קרחוני ברכס הרי אולימפיק